Vinna starfshópsins er liður í geðheilbrigðisstefnu og aðgerðaáætlun stjórnvalda til ársins 2020 , en í honum sátu fulltrúar frá mennta - og menningarmálaráðuneyti , Menntamálastofnun , Kennarasambandi Íslands , Heimili og skóla og Sambandi íslenskra sveitarfélaga . Í vinnu sinni byggði starfshópurinn á stöðu þekkingar á geðrækt og þrepaskiptum stuðningi í skólastarfi ( e. multi-tiered systems of support ) , reynslu annarra þjóða af innleiðingu geðræktarstarfs í skólum , fyrirliggjandi skýrslum og úttektum hér á landi og niðurstöðum nýrrar landskönnunar á geðrækt í íslenskum leik - , grunn - og framhaldsskólum . Tillögur hópsins telja yfir 40 aðgerðir sem ná bæði til skólakerfisins og annarra kerfa sem sinna velferð barna og ungmenna . Þær hafa mikilvæga snertifleti við þá heildarendurskoðun á málefnum barna sem hafin er í samvinnu þvert á ráðuneyti . Fyrirspurnum um vinnu hópsins skal beint til Sigrúnar Daníelsdóttur , verkefnastjóra geðræktar : sigrun@landlaeknir.is